CELEX: 62016TN0462
Language: el
Date: 2016-08-22 00:00:00
Title: Υπόθεση T-462/16: Προσφυγή της 22ας Αυγούστου 2016 — Πορτογαλία κατά Επιτροπής

24.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 392/43
            
         Προσφυγή της 22ας Αυγούστου 2016 — Πορτογαλία κατά Επιτροπής
   (Υπόθεση T-462/16)
   (2016/C 392/57)
   Γλώσσα διαδικασίας: η πορτογαλική
   
      Διάδικοι
   
   
      Προσφεύγουσα: Πορτογαλική Δημοκρατία (εκπρόσωποι: L. Inez Fernandes, M. Figueiredo, P. Estêvão και J. Saraiva de Almeida)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την εκτελεστική απόφαση (ΕΕ) 2016/1059 της Επιτροπής, της 20ής Ιουνίου 2016, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) [κοινοποιηθείσα στις 21 Ιουνίου 2016 υπό τον αριθμό C(2016) 3753], καθ’ ό μέρος αποκλείστηκε από τη χρηματοδότηση της Ευρωπαϊκής Ένωσης, λόγω «αδυναμίας στην ενοποίηση», το ποσό των 29 957 339,70 ευρώ, το οποίο αντιστοιχεί στις δηλωθείσες από τη Δημοκρατία της Πορτογαλίας δαπάνες στο πλαίσιο των στρεμματικών ενισχύσεων κατά τα οικονομικά έτη 2013 και 2014·
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους:
   
               1.
            
            
               Ο πρώτος λόγος αντλείται από παραβίαση της αρχής της δικαιολογημένης εμπιστοσύνης εκ μέρους της Επιτροπής, καθ’ ό μέρος η Επιτροπή ενέκρινε αρχικώς την εκτέλεση προγράμματος δημόσιας αναπτύξεως για την προσαρμογή των δικαιωμάτων ενισχύσεων σύμφωνα με το άρθρο 41, παράγραφος 3, του κανονισμού (ΕΚ) 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) 1290/2005, (ΕΚ) 247/2006, (ΕΚ) 378/2007 και για την κατάργηση του κανονισμού (ΕΚ) 1782/2003 (ΕΕ 2009, L 30, σ. 16), απορρίπτοντας, όμως, εν συνεχεία τη χρηματοδότηση των δαπανών που στηρίζονταν στην προταθείσα προσαρμογή δικαιωμάτων.
            
         
               2.
            
            
               Ο δεύτερος λόγος αντλείται από παράβαση των άρθρων 34, 36 και 41, παράγραφος 3, του κανονισμού (ΕΚ) 73/2009.
            
         
               3.
            
            
               Ο τρίτος λόγος αντλείται από παράβαση του άρθρου 31, παράγραφος 2, του κανονισμού (ΕΚ) 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (ΕΕ 2005, L 209, σ. 1), και από παραβίαση της αρχής της αναλογικότητας.